তীব্র ভূমিকম্প, অসুস্থ শিশুদের আঁকড়ে বসে ২ নার্স, ভাইরাল ভিডিও

ওয়েব ডেস্ক: রবিবার সন্ধ্যায় তীব্র ভূমিকম্পে (Assam Earthquake) কেঁপে ওঠে অসম সহ উত্তর-পূর্ব ভারতের বেশ কয়েকটি রাজ্য। রিখটার স্কেলে (Richter Scale) কম্পনের মাত্রা ছিল ৫.৮। আচমকা হওয়া এই ভূমিকম্পে আতঙ্কিত হয়ে পড়েন অসমবাসী। কারণ ২০১১ সালের বিপর্যয় এখনও অনেকের স্মৃতিতে টাটকা। তবে রবিবারের এই বিপদের সময় মানবতার ছবি ধরা পড়োল নাগাঁও (Nagaon) শহরের আদিত্য নার্সিং হোমে। নেপথ্যে দুই নার্স। ত্রাতার ভূমিকায় দুই নার্সকে দেখে প্রশংসায় ভরিয়ে দিচ্ছেন নেটিজেনরা।

রবিবার সন্ধ্যে থেকেই অসমের এই দুই সাহসী নার্সের একটি সিসিটিভি ফুটেজের ভিডিও ক্লিপ সোশ্যাল মিডিয়ায় ভাইরাল (Viral Video) হচ্ছে। ভিডিওটি নার্সিং হোমের এনআইসিইউ-এর। ভূমিকম্পে যখন গোটা নার্সিং হোম দুলে ওঠে, তখন সেখানে উপস্থিত দুই নার্স এক মুহূর্ত দেরি না করে নবজাতকদের বাঁচানোর কাজে ঝাঁপিয়ে পড়েন। একজন দুই শিশুকে বুকে জড়িয়ে ধরে রাখেন, অন্যজন সেখানে ভর্তি আরেক শিশুকে আঁকড়ে ধরে থাকেন।

আরও পড়ুন: সরি! মানসিক ভারসাম্যহীন ছেলেকে নিয়ে ১৩ তলা থেকে লাফ মায়ের

একইসময়ে এই ভিডিওতে দেখা যাচ্ছে, ঘরের ভেতর থাকা আয়না, অক্সিজেন সিলিন্ডার এবং অন্যান্য চিকিৎসার সরঞ্জাম সহ সমস্ত কিছু কম্পনের অভিঘাতে কেঁপে ওঠে। তবুও শান্ত মাথায় শিশুগুলিকে আঁকড়ে ধরে রাখেন দুই নার্স। যতক্ষণ না ভূমিকম্প থামছে ততক্ষণ তাঁরা ওই অসুস্থ শিশুদের ছেড়ে যায়নি। জীবনের বাজি রেখে প্রাণ রক্ষা একেই বলে। সেই কারণেই দেশজুড়ে নেটিজেনরা দুই অসমিয়া নার্সের প্রশংসায় মঞ্চমুখ হয়েছে।

VIDEO | As an earthquake of 5.8 magnitude shook parts of the northeast region and West Bengal on Sunday, nurses from a hospital in Assam’s Nagaon acted heroically, ensuring the safety of newborns as tremors hit the region.

(Source: Third Party)

(Full video available on PTI… pic.twitter.com/MOFUmU93QY

— Press Trust of India (@PTI_News) September 15, 2025

উল্লেখ্য, রবিবারের ভূমিকম্পের কেন্দ্রস্থল ছিল অসমের উদালগুড়ি জেলার ৫ কিলোমিটার গভীরতায়। এর জেরে গুয়াহাটি, উদালগুড়ি, সোনিতপুর, তমুলপুর, নলবাড়ি সহ একাধিক জেলায় আতঙ্ক ছড়ায়। ভূমিকম্পের প্রথম ধাক্কার পর আরও দুটি আফটার-শক অনুভূত হয়। বিকেল ৪টা ৫৮ মিনিটে ৩.১ এবং ৫টা ২১ মিনিটে ২.৯ মাত্রার কম্পন অনুভূত হয় অসমজুড়ে। পাশাপাশি মণিপুর, অরুণাচল প্রদেশ এবং পশ্চিমবঙ্গের বিভিন্ন অংশেও এদিন কম্পন অনুভূত হয়।