আবার ভূমিকম্পে মৃত্যুমিছিল! ২৪ ঘন্টায় ৬ বার কাঁপল আফগানিস্তান

ওয়েব ডেস্ক: আবারও ভূমিকম্পের (Earthquake) কবলে আফগানিস্তান (Afganistan)। বৃহস্পতিবার স্থানীয় সময় সন্ধ্যায় দক্ষিণ-পূর্বাঞ্চলে তীব্র কম্পন অনুভূত হয়। রিখটার স্কেলে (Richter Scale) এর মাত্রা ছিল ৬.২। পরের দিন শুক্রবার ভোর থেকে আফগানিস্তান-পাকিস্তান সীমান্তবর্তী হিন্দুকুশ পর্বতমালার কাছে টানা তিন দফা ভূমিকম্প আঘাত হানে। সেসময় কম্পনের মাত্রা ছিল যথাক্রমে ৪.৯, ৫.২ এবং ৪.৬। গত ২৪ ঘণ্টার মধ্যে এ নিয়ে মোট ছ’বার কেঁপে উঠল আফগানিস্তান।

কয়েক দিন আগেই রবিবার গভীর রাতে ভয়াবহ ভূমিকম্পে নানগরহর, কুনার, লাঘমান ও নুরিস্তান প্রদেশের একাধিক গ্রাম সম্পূর্ণ ধ্বংসস্তূপে পরিণত হয়েছিল। সরকারি হিসাব অনুযায়ী ওই দুর্যোগে মৃত্যু হয়েছিল অন্তত ২,২০০ জন মানুষের। আহতের সংখ্যা তিন হাজার ছাড়িয়েছে, যাদের অনেকের অবস্থা এখনও আশঙ্কাজনক।

আরও পড়ুন: অপারেশন সিঁদুরে ধ্বংস বিমানঘাঁটি ফের বানাচ্ছে পাকিস্তান!

ধ্বংসস্তূপে আটকে পড়া মানুষদের উদ্ধারে (Rescue Operation) দিন-রাত চলছে তৎপরতা। পাশাপাশি, ভূমিকম্পে বিধ্বস্ত গ্রামগুলোতে এখন প্রাণের খোঁজে চলছে উদ্ধার অভিযান। আফগানিস্তানের মানুষ নতুন করে বিপর্যয়ের মুখোমুখি হওয়ায় বিশ্বজুড়ে উদ্বেগ বাড়ছে।

তবে নতুন করে হওয়া কম্পনে ক্ষয়ক্ষতির পরিমাণ স্পষ্ট না হলেও, স্থানীয় সূত্রে বহু মানুষের মৃত্যুর আশঙ্কা প্রকাশ করা হয়েছে। এদিকে টানা ভূমিকম্পে আতঙ্ক ছড়িয়ে পড়েছে সীমান্তবর্তী অঞ্চল জুড়ে। এই কঠিন পরিস্থিতিতে আফগানিস্তানকে সাহায্যের হাত বাড়িয়েছে ভারত। ভারতের প্রধানমন্ত্রী নরেন্দ্র মোদি ও বিদেশমন্ত্রী এস জয়শঙ্কর আফগানিস্তানের মানুষের প্রতি গভীর শোক প্রকাশ করে মানবিক সহায়তার প্রতিশ্রুতি দিয়েছেন। ইতিমধ্যেই ভারতের পক্ষ থেকে চাল, তাঁবু এবং অন্যান্য খাদ্যসামগ্রী বোঝাই ট্রাক কাবুলে পাঠানো হয়েছে বলে জানিয়েছে বিদেশ মন্ত্রক।